Come, let's do something for Bhojpuri...
प्रणाम आ जय भोजपुरी
उमेद बा सब केहु नीमन से होई , चकलस मे होई माजा काटत होई , माजा मारत होई , आ मारही के चाही काहे की माजा मारल काटल ही अब त जिनगी के खांटी पहचान हो गईल बा !
जे बा से की , अईसही कुछ सोचत रहनी ह , हेने होने देखत रहनी , बृज भाई लरकईया के बात , पिटापट , आ फटाफट वाला हिसाब देखनी ह शशि भाई के वी सी आर से पी वी आर तक के ना पुरा होखे वाला सपना बा त केहु के साईकिल से गिरल भहराईल बा त केहु के कुछ केहु के कुछ , बस हमहु कुछ ओइसने देखे खातिर पिछलका बतिया सोचे लगनी ह त कई गो चीझु इयाद आईल हा जवना के हम एजुगा लिखे के कोशिश करत बानी ।
मनोरंजन से शुरु करत बानी , वी सी आर आ करियवा टीवी के जब जमाना रहे दु चार गांव मे एगो रंगीन टीवी लउके जवना मे कवनो चैनल ना पकडला पे सात गो रंग लउकत रहे , कबो कबो बीच मे " मिले सुर मेरा हमारा तुम्हारा होत रहे " आ एकरा अलावा कवनो हित नात साईकिल से आ गईलन त फेरु कईसहु उनुकर साईकिल ले के सरेहि दाँई आवत रहे आदमी , गांव मे बारात आ गईल त फेरु कहे के नईखे , माई के कईसहु बहला फुसला के निहोरा पाती कई के नाच देखे जाये के बेवस्था , बाबुजी से पिटाये के जोगाड अगिला दिने , तब कवनो चिंता ना की हमरा भीरी हई नईखे हउ नईखे आ अगर तनकी सा रहबो करे तो उ ओइसने रहे जवन हेने होने से पुरा हो जात रहे !
खेल कुद मे देखल जाउ त गोली कबड्डी , उल्हा , कुकुहा कु ( दोल्हा पाती ) , गोली डंटा जईसन कई गो खेल रहे , बाद मे किरकेट के नासा चढ गईल ना त हमनी के त डगारिये से आ ना त साईकिल के रिंग से ही काम चला के आपन बेरा बीता लेत रहनी जा , कवनो संघतिया के बोलावे खातिर ओकरा घरे जा के दुआरी प के घंटीबजावे के जरुरत ना रहे , बेरा फिक्स रहत रहे आ बस निकल जाउ आदमी , संघतियन के बोलावे खातिर ना मिस काल मारे के परत रहे आ ना ही ई मेल भेजे के परत रहे कहियो होरहा खाये के प्रोग्राम बने त कहियो केकरा खेत से कचरी उखाडे के बा जईसन प्रोग्राम । आम अमरुध के बगईचा मे लुकाई के तुरल भी सभकरा इयाद होई ।
पढाई लिखाई मे त कहsही के ना रहे , प्राईमरी स्कुल पटरी आ ना त खद्दर के झोरा ( तनी बडहो गईल पे ) , पंडी जी ककहरा रटे के कहसु आ ओकरा बाद चिचिला चिचिला हमनी के शुरु हो जाई जा , पहाडा से ले के मय पढाई अईसही हो जाउ , शीशी से पटरी गेल्हल आ फेरु चुना के घोरल सियाही से सुता मारल , बड तनी भईला पे पातर नरकट के कलम बनावल आ ना त बाबा के खरीदल सरकंडा के कलम । बाते बाते मे भारत के हर ओह शहीदन के बारे मे जाने के मिले जवन लोग देश खातिर आपन जान दे देहलन लो आ एह खातिर कवनो स्पेशल पढाई आ मास्टर खोजे के जरुरत ना रहे !
खाना पान के त पुछही के ना रहे , होरहा आ छेमी से अलगा लकठो , कुटकी , जिलेबी , समोसा, टिकरी , मलाई बरफ जईसन चीझु मिलत रहे केहु ले आवे त सबके बांटी चोटी के खाउ , हम मानत बानी की पिज्जा बर्गर ना रहे लेकिन हम ई नईखी मान सकत की जवन माजा समोसा के काटे मे रहे तवन एह मे कहा बा ।
घाव लागी जाउ त बस तनकी से पानी से धोई के माई सुती कपडा से ओजुगा बान्हि देत रहे , हांथ गोड टुटे त बईठावे वाला बईठा देत रहे आ हरदी दुध पियावल जाउ आ हरदी चुना छपा जात रहे , कतने हाली गिरल भहराईल होई आदमी आ कतने हाली देहि छिलाईल चचोहाईल होई लेकिन कबो एम बी बी एस के ना खोजत रहे , ना जरुरत रहे कवनो स्पेशियलिस्ट के खोजे केहु ना जात रहे !
हमरा इयाद बा हम कबहु शिकायत ना कईनी माई से भा बाबा से भा चाचाजी से की हमरा एम पी 3 प्लेयर चाही भा हमरा वाकमैन चाही भा लैपटाप चाही आ कईसहु लेकिन खींच खांच के हम बहरी निकल अईनी , हमरा इयाद बा जब हाईस्कुल मे फेल भईल रहनी त चाचाजी कहलन की अगिला साल खातिर नीमन से मेहनत करs जमी के मेहनत कर आ बढिया नमर से पास होखा , जवन भईल तवन भईल !
लेकिन अब , लईका नाधि लगा देत बाडन स एम पी 3 प्लेयर आ मोबाईल आ लैपटाप खातिर , पिछला साल के बात ह एगो संघतियाके घरे गईल रहनी आ उनुका घर के लईका फेल हो गईल रहे त उ लोग के जे खास खास नजदीकी लोग रहे ओह लईका के psychiatrists भा counselors कीहा ले जाये के सलाह देत रहे लो ।
हमरा इयाद बा की अपना से बड के आदर करे आदत बचपने से हमनी के मिलत रहे बाकी आजु आरी कगरी देख लेब सभे !
एहि से कहत बानी अब केतना बिकास चाही , कुछ बाचल बात उहो होते बा बाकी का ई बिकास कही बिनास त नईखे नु ले के आवत ?
बहुत कुछ हम भुलागईल होखब लिखे , काहे की जोश होश भावना मे बही के जब लिखाला त पते ना चलेला की का का लिखाईल बा आ का का बाकी बा !
रउवा सभ के आपन
नवीन
धन्यवाद आ जय भोजपुरी
Views: 20
नवीन भाई परनाम
इ पढला के बाद हमार कवन हाल बा .... अब हम का कहीं
बस जानी जाईं कि अपना लरिकाईं के दिन आँखी के सोझा लउकत बा जवना के देखी के ओहीजा संसरी अटक गइल बा ...
आँखी में खाली लोर बा आ कुछ कहे सुने खातिर मुँह में जबाने नइखे ...
धन्यबाद ...
जय भोजपुरी ।
नवीन भाई प्रणाम,
दिल के छू लेवेवाला बचपन के पूरा तस्वीर बयान करत राउर एह लेख..साँचो अतीत के कवनो कोना में पहुँच गईल आदमी...बहुत बढ़िया से लिखनी. धन्यवाद,
जय भोजपुरी
नविन भैया प्रणाम जय भोजपुरी
कबो ना भुलाए वाला बात ..... कहवा गैल लड़ी कैया हो ..........
रौवा सब केहू के बचपन में पंहुचा देहनी भैया
आज अचानक हमरा हमरा याद आएल हा ... घरे फोन कैनी हा ओर माँ से पुचानी हा की हमरा जोऊं के सतुवा खाए के मन करता .... ता जवाब ऐ मिलल हा की अब जाऊ कहा खोजाऊ..... ऐ बा हमनी के बिकास ........
Comment
© 2012 Created by Admin.
eng_Latn mai_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mar_Deva bho_Deva eng_Latn mai_Deva bho_Deva bho_Deva bho_Deva san_Deva mai_Deva mai_Deva bho_Deva bho_Deva mai_Deva bho_Deva bho_Deva bho_Deva fra_Latn eng_Latn